  Майя Бывальцева Удмуртилэсь Кун Думае депутатэ эшшо куинь кандидатъёс «Единая Россия» партилэн праймеризаз пыриськозы. 15-тӥ южтолэзе со сярысь ивортэ партилэн улосвыл ёзэтэзлэн пресс-службаез. «Соос пӧлын Удмурт кун университетлэн ректорез, Удмуртиысь Кун Кенешлэн депутатэз Галина Мерзлякова (Ижкарысь одӥг мандатъем 34 номеро быръён округъя), Росси азьмурт бордын ужась калык возёсъя но кун службая Росси академилэн Ижысь филиалэзлэн кивалтӥсез, Удмуртиын Россиысь калык фронтлэн улосвыл штабезлэн одӥгез тӧроез, нокыӵе партие пырисьтэм Алексей Шепталин (федерал быръён округъя, «Единая Росиия» партилэн списоказ), Сарапулысь пенсионер, Удмуртиысь улон интыослэн кузёоссылэн эштосъёссылэн но трос патеръем коркаослэн Кенешъёссылэн Ассоциацизылэн тӧроез, нокыӵе партие пырисьтэм Виктор Кривоносов (Ижкарысь одӥг мандатъем 34 номеро быръён округъя)», — ивортэ пресс-служба. Галина Мерзляковалэн верамезъя, праймеризэ пыриськон со понна - дышетон ужпумъёс шоры саклыкез кыскон, нырысь ик, вылӥ дышетон пала. Алексей Шепталинлэн кылъёсызъя, нырысь-валысь куара сётонэ пыриськон — со калык фронтлэн программаосыныз тодматыны луонлык. Матысь дыре быдэстоноосыз — сюресъёсты лэсьтон но тупатон, коркаосты выльдон, жилищно-коммунальной возёсысь шугъяськонъёсты палэнтон, нош азьланезлы ужпумъёс — экономикаез но промышленностез азинтон, кунгож сьӧрысь вузъёсты асьмелэнэныз воштон. Виктор Кривоносов понна валтӥсь ужпумъёс луо лэсьтӥськон но жилищно-коммунальной возёс. «Единая Россия» партилэн нырысь-валысь куара сётоназ пыриськон понна азьвылгес пусйиськизы 5 кандидатъёс: Удмуртиысь Кун Кенешлэн экономика политикая, промышленностья но инвестициосъя ялан ужась ӧрилэн кивалтӥсез Валерий Бузилов, Историяя, кылъя но литературая Удмурт институтлэн кивалтӥсез Алексей Загребин, Удмуртиысь тӧролэн но кивалтэтлэн Администрацизылэн кивалтӥсез Андрей Гальцин, «В защиту гражданских прав «Удмуртский правозащитный центр» мерлыко огазеяськонлэн кивалтӥсез Дмитрий Кочуров, Ижысь техникая кун университетлэн Воткаын филиалысьтыз доцент, элькунысь егитъёслэн парламентсылэн тӧроез Сергей Колегов. Тодэ вайытом, Партилэн нырысь-валысь куара сётонэз быдэс Россиын ортчоз 22-тӥ куартолэзе. Тегъёс: Политика быръёнъёс Удмуртия ЕдинаяРоссия  